Jarjabek, Dušan, poslanec NR SR (2011-09-13):
Príjemné dobré ráno, dámy a páni, blíži sa čas raňajok, tak aby sme ich stihli. Vráťme sa trošku späť k problému, kvôli ktorému sme sa tuná zišli a o ktorom ste tu debatovali celú noc. Pri všetkej úcte, filozofovanie je krásna vec, ale myslím, že treba sa vrátiť k tvrdému pragmatizmu tak, ako ho chápeme my, ktorí sme dávali tento návrh na odvolanie pani premiérky. Dámy a páni, po voľbách alebo azda už aj pred nimi ste sa dohovorili, že pravicová alternatíva radšej pospája protiklady, než by mala hľadať prieniky s programom strany suverénne vo voľbách najsilnejšej. Stiahli ste trochu do úzadia exekutívnou minulosťou už pošramotené ikony svojich straníckych štruktúr a za vrchstol vlády ste posadili po prvý raz v novodobých slovenských dejinách politika, ktorý za sebou nemá ani len vlastný poslanecký klub. Dámu, ktorá od svojho vzostupu do vrcholovej politiky zdôrazňovala, že nie je profesionálnou političkou, ale odborníčkou, vysokoškolskou profesorkou, populárnou treťosektorovou aktivistkou. Dámou, ktorá sa suverénne pohybuje v umeleckých kruhoch, vedkyňu a pedagogičku, ktorá sa len váhavo odhodlala načas zmeniť ticho bádateľní či sympatickú atmosféru vysokoškolských posluchární za rušný program šéfky vlády. Dámu, ktorá mala ambíciu byť jasným a čitateľným znakom zmeny, po ktorej časť občanov volala. Dámu, ktorá nereaguje skratkovito, nepodlieha panike, emóciám či atmosfére, z ktorej vyžaruje kľud, nadhľad a harmónia. Dámy a páni, prešiel od tých čias rok a ešte pár dní. My poslanci, ale aj občania už vieme, že to všetko bol iba klam, ako hovorí klasik. Aj „žena konsenzu“ je v zásade úzkoprsá straníčka, ktorá dávno zabudla, že exekutíva má slúžiť občanom bez ohľadu na to, či to od toho, alebo onoho konkrétneho voliča dostala hlas. Už rok, dámy a páni, koalícia pretláča svoje legislatívne návrhy cez parlament, opierajúc sa nie o hľadanie riešení prijateľných a osožných pre všetkých, ale o mechanickú a kontrolovanú podporu straníckych poslaneckých klubov. Pani profesorka slovkom neprotestovala, keď si stranícke sekretariáty začali po voľbách „deliť medveďa“ a masovo likvidovali v štátnej správe po stovkách odborníkov, aby ich nahradili spoľahlivými straníckymi kádrami. Pred kamerami sa predvádzala ako ochrankyňa outsiderov, ale vo vláde za jej šéfovania prešlo už niekoľko návrhov zákonov, ktoré sú kruté a nespravodlivé voči tým najzraniteľnejším skupinám občanov. Za éry premiérovania vysokoškolskej pedagogičky sa u nás spoplatnilo externé vysokoškolské štúdium v treťom stupni. Za vlády, ktorej šéfuje priateľka umelcov, vyšiel návrh na drastické zdanenie príjmov z tvorivej činnosti. Za éry intelektuálnej mecénky občianskych aktivít sú stanoviská mimovládnych organizácií bezcenným zdrapom papiera a koalícia pod vedením dámy, často rečniacej o otvorenosti a transparentnosti, zasadá v políciou stráženom areáli. Taká je realita, dámy a páni. Keby to nebolo také vážne, mohli by sme sa pousmiať. Hľa, opäť dôkaz toho, že ľudsky príjemná a sympatická naivita fatálne stroskotáva v styku s realitou výkonnej politiky. Dámy a páni, takže nemôžem sa nespytovať: Je naozaj pani Radičová tá správna voľba? Politikovi možno odpustiť, ak sa zhodou okolností zle rozhodne, nesprávne vyhodnotí fakt a prijme zbrklé riešenie. Naša pani premiérka ale nerobí prešľapy a zlé rozhodnutia náhodne. Pre ňu sa to stalo totižto príznačné. Nitky korupčného škandálu sa tiahnu do jej kancelárie, jej ministri publikujú často citlivé informácie bez toho, aby o tom jej úrad tušil. Napríklad vystúpenie ministra obrany o likvidácii nadzvukového letectva. Pred jej očami sa začína rozpredaj základnej siete zdravotníckych zariadení cez medový motúz ich transformácie na akciovky. Akceleruje decimovanie nášho školstva, čo sme tu dnes veľmi zreteľne počuli od stoviek učiteľov. Neustále počúvame a čítame o tunelovaní bruselských fondov, vyháňaní našich mladých a šikovných ľudí do zahraničia, pretože tu sú odsúdení živoriť, a ožobračovanie tých, ktorí svoj produktívny vek obetavo pracovali a tak ďalej a tak ďalej. Nezdá sa vám, dámy a páni, že je toho trochu priveľa? Alebo máte dojem, že to tak nie je? A načo máme ešte čakať? Dámy a páni, politika je služba občanovi a myslím, že dnes mu najlepšie poslúžime, ak sa v plnej slušnosti pani prof. Radičovej poďakujeme za vykonanú politickú prácu a umožníme jej vrátiť sa k jej odborným záujmom. A keď to neurobíme dnes spolu, tak to urobíme alebo urobíte zajtra alebo pozajtra. Spravíte to sami. Alebo to urobí pani profesorka sama a postaví sa do pozície martýra, ako som to už raz povedal, aby mohla ešte niekedy v budúcnosti vôbec v politike pôsobiť. Je tu 67 % nespokojných občanov. Dámy a páni, experiment s našou, vašou pani premiérkou nevyšiel. Treba si to priznať. Neďakujeme, pani premiérka, ale odíďte. Ďakujem za pozornosť. (Potlesk.)